CELEX: 32017D0499
Language: lv
Date: 2017-03-17 00:00:00
Title: Komisijas Īstenošanas lēmums (ES) 2017/499 (2017. gada 17. marts) par Eiropas pētniecības infrastruktūras konsorcija “Eiropas e-zinātnes un tehnoloģiju infrastruktūra bioloģiskās daudzveidības un ekosistēmu pētniecībai” (LifeWatch ERIC) izveidi (izziņots ar dokumenta numuru C(2017) 1648) (Dokuments attiecas uz EEZ. )

22.3.2017   
            
            
               LV
            
            
               Eiropas Savienības Oficiālais Vēstnesis
            
            
               L 76/35
            
         KOMISIJAS ĪSTENOŠANAS LĒMUMS (ES) 2017/499
   (2017. gada 17. marts)
   par Eiropas pētniecības infrastruktūras konsorcija “Eiropas e-zinātnes un tehnoloģiju infrastruktūra bioloģiskās daudzveidības un ekosistēmu pētniecībai” (LifeWatch ERIC) izveidi
   
      
         (izziņots ar dokumenta numuru C(2017) 1648)
      
   
   (Autentisks ir tikai teksts franču, grieķu, holandiešu, itāļu, portugāļu, rumāņu, slovēņu un spāņu valodā)
   (Dokuments attiecas uz EEZ)
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Padomes 2009. gada 25. jūnija Regulu (EK) Nr. 723/2009 par Kopienas tiesisko regulējumu, ko piemēro Eiropas pētniecības infrastruktūras konsorcijam (ERIC) (1), jo īpaši tās 6. panta 1. punkta a) apakšpunktu,
   tā kā:
   
               (1)
            
            
               Beļģija, Grieķija, Spānija, Itālija, Nīderlande, Portugāle, Rumānija un Slovēnija lūdza Komisiju izveidot Eiropas pētniecības infrastruktūras konsorciju “Eiropas e-zinātnes un tehnoloģiju infrastruktūra bioloģiskās daudzveidības un ekosistēmu pētniecībai” (LifeWatch ERIC). Tās ir vienojušās, ka Spānija būs LifeWatch ERIC uzņēmēja dalībvalsts.
            
         
               (2)
            
            
               Komisija saskaņā ar Regulas (EK) Nr. 723/2009 5. panta 2. punktu ir izvērtējusi pieteikumu un secinājusi, ka tas atbilst regulā noteiktajām prasībām.
            
         
               (3)
            
            
               Šajā lēmumā paredzētie pasākumi ir saskaņā ar atzinumu, ko sniegusi komiteja, kura izveidota saskaņā ar Regulas (EK) Nr. 723/2009 20. pantu,
            
         IR PIEŅĒMUSI ŠO LĒMUMU.
   1. pants
   1.   Tiek izveidots Eiropas pētniecības infrastruktūras konsorcijs ar nosaukumu “Eiropas e-zinātnes un tehnoloģiju infrastruktūra bioloģiskās daudzveidības un ekosistēmu pētniecībai” jeb “LifeWatch ERIC”.
   2.   LifeWatch ERIC statūtu būtiskie elementi ir izklāstīti pielikumā.
   2. pants
   Šis lēmums ir adresēts Beļģijas Karalistei, Grieķijas Republikai, Spānijas Karalistei, Itālijas Republikai, Nīderlandes Karalistei, Portugāles Republikai, Rumānijai un Slovēnijas Republikai.
   
      Briselē, 2017. gada 17. martā
      
         
            Komisijas vārdā –
         
         
            Komisijas loceklis
         
         Carlos MOEDAS
      
   
   
      (1)  OV L 206, 8.8.2009., 1. lpp.
   
   
      PIELIKUMS
      
         
            LIFEWATCH ERIC STATŪTU BŪTISKIE ELEMENTI
      
      
         Šie LifeWatch ERIC statūtu panti un pantu punkti ir būtiski elementi saskaņā ar Padomes Regulas (EK) Nr. 723/2009 6. panta 3. punktu.
      
      2. pants
      Uzdevumi un darbības, ERIC elementi
      1.   LifeWatch ERIC galvenais uzdevums ir izveidot un izmantot infrastruktūru un informācijas sistēmas, kas nepieciešamas, lai mobilizētu un integrētu datus un algoritmus bioloģiskās daudzveidības un ekosistēmu pētniecībai, cita starpā uzlabotu izpratni, saiknes un sinerģijas ar citām sabiedrībai aktuālām problēmām, piemēram, pielāgošanos klimata pārmaiņām un to seku mazināšanu, kā arī nodrošinātu analītiskās spējas.
      2.   Šim nolūkam LifeWatch ERIC īsteno un koordinē dažādas darbības, kuru vidū ir šādas:
      
                  a)
               
               
                  tādas izklaidas pētniecības infrastruktūras darbību, kas ietver spēju nodrošināšanu pieprasījumā pamatotai bioloģiskās daudzveidības datu mobilizācijai; integrētu piekļuvi izklaidiem datu resursiem; datu atrašanas, analīzes, modelēšanas un vizualizācijas pakalpojumu sniegšanu; tīmeklī un uz vietas nodrošinātu atbalstu lietotājiem un digitālo vidi zinātniskai sadarbībai un eksperimentiem;
               
            
                  b)
               
               
                  atbalstu valsts un starptautiskām infrastruktūrām, kā arī sadarbību ar tām, pamatojoties uz pakalpojumu līmeņa nolīgumiem, saistībā ar datu mobilizāciju un datu apmaiņu; skaitļošanas spēju un jaunu infrastruktūras spēju izveidi, ieskaitot izpēti par tāda starpnieka funkcijām, kas koordinē prasības un nodošanas plānus starp valsts un starptautiskām infrastruktūrām, iestādēm un organizācijām, ja tās to pieprasa;
               
            
                  c)
               
               
                  spēju veidošanu, lai veicinātu jaunas iespējas plaša mēroga zinātniskai attīstībai, nodrošinātu ātrāku datu savākšanu ar jaunām tehnoloģijām, atbalstītu zināšanās pamatotu lēmumu pieņemšanu bioloģiskās daudzveidības un ekosistēmu pārvaldībai un atbalstītu apmācības programmas;
               
            
                  d)
               
               
                  spēju uzturēšanu pētniecības infrastruktūras uzlabošanai, zināšanu un tehnoloģiju inovācijai un bagātināšanai un jaunu analītisko spēju izstrādei;
               
            
                  e)
               
               
                  citu tādu uzdevumu veikšanu, kuri cieši saistīti ar iepriekš minētajām darbībām un par kuriem var lemt Kopsapulce.
               
            1. pants
      Nosaukums, juridiskā adrese, atrašanās vieta un darba valoda
      1.   Regulai (EK) Nr. 723/2009 atbilstoša Eiropas pētniecības infrastruktūras konsorcija (ERIC) veidā tiek izveidots Eiropas pētniecības infrastruktūras konsorcijs “Eiropas e-zinātnes un tehnoloģiju infrastruktūra bioloģiskās daudzveidības un ekosistēmu pētniecībai” (turpmāk “LifeWatch ERIC”).
      3.   LifeWatch ERIC juridiskā adrese ir Seviljā, Spānijas Karalistē (turpmāk “uzņēmēja dalībvalsts”).
      18. pants
      Darbības ilgums
      
         LifeWatch ERIC tiek izveidots uz nenoteiktu laiku.
      19. pants
      Likvidācija un maksātnespēja
      1.   Par LifeWatch ERIC likvidāciju izlemj Kopsapulcē ar kvalificētu balsu vairākumu.
      2.   Bez nepamatotas kavēšanās un jebkurā gadījumā 10 dienu laikā pēc lēmuma LifeWatch ERIC likvidēt pieņemšanas LifeWatch ERIC paziņo Eiropas Komisijai par pieņemto lēmumu.
      3.   Pēc LifeWatch ERIC likvidācijas lēmuma pieņemšanas tā Valde, darbojoties saskaņā ar uzņēmējas dalībvalsts tiesību aktiem, nodrošina konsorcija aktīvu un darbību likvidāciju saskaņā ar šiem principiem:
      
                  a)
               
               
                  tiek atdoti visi fiziskie objekti, ko nodrošinājis dalībnieks, kura valstī atrodas kopīgā infrastruktūra vai izklaidais centrs;
               
            
                  b)
               
               
                  visi pārējie aktīvi tiek izmantoti, lai segtu LifeWatch ERIC saistības un ar tā likvidāciju saistītās izmaksas. Visu finanšu atlikumu likvidācijas brīdī sadala starp dalībniekiem proporcionāli to kopējām pamata finanšu iemaksām, kas izdarītas no LifeWatch ERIC darbības sākuma;
               
            
                  c)
               
               
                  attiecībā uz naturālajām un citām iemaksām – ar Kopsapulces piekrišanu un tik, cik tas ir praktiski īstenojams, Valde var nodot LifeWatch ERIC funkcijas un zinātību iestādēm, kurām ir līdzīgi mērķi. Ja nav nevienas līdzvērtīgas iestādes, aktīvus, kas neietver finanšu atlikumu pēc LifeWatch ERIC parādu nomaksas, sadala starp dalībniekiem proporcionāli to kopējām gada iemaksām, ja vien pakalpojumu līmeņa nolīgumos nav paredzēts citādi. Ja iespējams, aktīvi tiek nodoti tiem dalībniekiem, kuri tos ieguldījuši.
               
            4.   Likvidācija, kuras rezultātā tiek pārtraukta LifeWatch darbība, notiek termiņos, kas piemērojami attiecībā uz 5. panta 1., 2. un 6. punktā paredzēto izstāšanos un dalības izbeigšanu.
      5.   LifeWatch ERIC beidz pastāvēt dienā, kad Eiropas Komisija publicē attiecīgu paziņojumu Eiropas Savienības Oficiālajā Vēstnesī.
      14. pants
      Resursi, budžeta principi, atbildība un apdrošināšana
      3.   LifeWatch ERIC atbild par savām parādsaistībām. Dalībnieki par LifeWatch ERIC parādsaistībām neatbild kopīgi. Dalībnieku atbildība par LifeWatch ERIC parādsaistībām nepārsniedz to attiecīgās iemaksas.
      6. NODAĻA
      
         POLITIKA
      
      15. pants
      Piekļuve LifeWatch ERIC infrastruktūrai un datu izplatīšanas politika
      1.   LifeWatch ERIC koordinē pētniecību un mācības un neierobežo piekļuvi pieejamiem datiem un algoritmiem, ja vien pētniecība/mācības nav pretrunā izmantošanas nosacījumiem, par kuriem iepriekš panākta vienošanās ar to īpašniekiem.
      2.   LifeWatch izveido un izmanto savu infrastruktūru bioloģiskās daudzveidības un ekosistēmu pētniecībai Eiropas līmenī. Nodrošinātos pakalpojumus nosaka ar Kopsapulces lēmumu, kas var paredzēt atšķirīgus pakalpojumus dalībniekiem un struktūrām, kas nav dalībnieki, kā arī to pētniekiem.
      3.   Lēmumus par konkrētu LifeWatch ERIC sniegto pakalpojumu noteikšanu par prioritāriem pieņem Kopsapulce, ņemot vērā Zinātnisko un tehnisko jautājumu konsultatīvās padomes vadītās neatkarīgās novērtēšanas rezultātus.
      4.   Ja finansiālu un/vai tehnisku iemeslu dēļ ir ierobežota spēja nodrošināt piekļuvi, Kopsapulce, izmantojot pieejamos resursus, izveido konkursu uz dotācijas programmām, lai ļautu veiksmīgajiem pretendentiem izmantot piedāvātās iespējas. Pieteikumus, kas tiek pieņemti no jebkuras pasaules valsts, izvērtē Valdes ieceltas neatkarīgas novērtēšanas komitejas, ņemot vērā Zinātnisko un tehnisko jautājumu konsultatīvās padomes ieteikumus. Ja Kopsapulce veido dotāciju programmas, novērtēšanas procedūru un darba uzdevumus, tiem jāatbilst zinātniskās izcilības un godīgas prakses vispārējām prasībām.
      5.   Valde var ierosināt Kopsapulcei izstrādāt politiku attiecībā uz prasībām, kas saistītas ar vispārējām vai īpašām juridiskajām attiecībām ar datu lietotājiem. Plašai sabiedrībai piekļuvi piešķir, ja pakalpojumus vai resursus neierobežo īpašnieku piemēroti licencēšanas nosacījumi. LifeWatch ERIC ievēro Eiropas Savienības attiecīgo politiku un noteikumus.
      6.   Kopsapulce, ievērojot Regulas (EK) Nr. 723/2009 3. panta 2. punktu, var ar absolūtu balsu vairākumu pieņemt lēmumu iekasēt samaksu no konkrētām kopienām vai visām kopienām par vispārēju piekļuvi īpašiem LifeWatch ERIC sniegtajiem pakalpojumiem, kā arī licencēt savus instrumentus vai produktus kā kopīgus resursus vai kā resursus, kuru izmantošanai nepieciešama noteikta licence.
      7.   LifeWatch ERIC datu piekļuves un izplatīšanas politika ir saskaņā ar labāko starptautisko praksi publiski pieejamo datu lietās, piemēram, Eiropas Savienības noteikto praksi, un atzīst datu un algoritmu īpašnieku tiesības, kā arī pilnīgi ņem vērā visus saistītos ētiskos vai juridiskos jautājumus. LifeWatch ERIC veicina izcilību pētniecības, zināšanu sniegšanas un mācību jomā un atbalsta “labākās prakses” kultūru, īstenojot veicināšanas un mācību pasākumus.
      8.   LifeWatch ERIC mudina pētniekus, kuri izmanto šā konsorcija iespējas, savu pētījumu rezultātus publiskot un pieprasa, lai dalībvalstu pētnieki nodrošinātu rezultātu pieejamību ar LifeWatch ERIC starpniecību.
      9.   Datu izplatīšanas politikā tiek noteiktas dažādās mērķgrupas, un LifeWatch ERIC mērķauditorijas uzrunāšanai izmanto vairākus kanālus, piemēram, tīmekļa portālus, periodiskus biļetenus, seminārus, dalību konferencēs, rakstu publikācijas žurnālos un dienas laikrakstos.
      16. pants
      Zinātniskie un tehniskie novērtējumi
      1.   LifeWatch ERIC izveido Zinātnisko un tehnisko jautājumu konsultatīvo padomi kā neatkarīgu struktūru, ko veido kvalificēti zinātnieki un eksperti. Priekšlikumu par tās darba uzdevumiem Valde iesniedz apstiprināšanai Kopsapulcē. Zinātnisko un tehnisko jautājumu konsultatīvās padomes locekļus ieceļ uz četru gadu termiņu, kas ir pagarināms. Zinātnisko un tehnisko jautājumu konsultatīvā padome var sniegt ieteikumus Valdei. Par visiem šiem ieteikumiem tiek informēta Kopsapulce, kas var izdot īstenošanas noteikumus vai vadlīnijas, lai dotu Valdei turpmākus norādījumus.
      2.   Kopsapulce var apstiprināt atbilstošu atlīdzību par Zinātnisko un tehnisko jautājumu konsultatīvās padomes un novērtēšanas komiteju locekļu veiktajiem uzdevumiem.
      3.   Katras plānošanas piecgades ceturtajā gadā tiek izveidota īpaša Novērtēšanas komiteja, kam jāizvērtē LifeWatch ERIC vispārējā zinātniskā un tehniskā darbība un jādod stratēģiski ieteikumi par nākamo piecgadi. Tās locekļus ieceļ Kopsapulce, ņemot vērā Zinātnisko un tehnisko jautājumu konsultatīvās padomes ieteikumus. Viņus ieceļ kā indivīdus, kas nepārstāv konkrētu valsti vai iestādi.
      17. pants
      Datu pieejamības politika un intelektuālā īpašuma tiesību politika
      1.   LifeWatch ERIC atzīst, ka tās vērtība kā infrastruktūrai daļēji balstās uz publiski pieejamu zināšanu ieguves paplašināšanu. Priekšroka tiek dota atklātā pirmkoda principam un atklātās pieejas principam.
      2.   LifeWatch ERIC dod norādījumus pētniekiem, lai nodrošinātu, ka pētniecība, kurā izmanto materiālu, kas pieejams ar LifeWatch ERIC starpniecību, tiek veikta, atzīstot datu īpašnieku tiesības un personu tiesības uz privātumu. Tiek nodrošināts, ka ir zināms datu pirmavots, un gadījumos, kad LifeWatch ERIC paļaujas uz ārēju datu resursu un/vai citu infrastruktūru izmantošanu, konsorcija datu politikā tiek ņemti vērā nolīgumi ar šiem partneriem atbilstoši šim pantam un minēto politiku pārvalda viens no Kopsapulces ieceltiem Valdes locekļiem.
      3.   Lietotāji un pakalpojumu sniedzēji, kuriem ir piekļuve datiem, zinātībai vai citiem intelektuālā īpašuma tiesību resursiem, kas ir LifeWatch ERIC rīcībā vai ir tā radīti, atzīst īpašnieku intelektuālā īpašuma tiesības un citas tiesības, kas paredzētas iesniegšanas informācijas protokolos vai nolīgumos un saprašanās memorandos. LifeWatch ERIC datu lietotājiem un pakalpojumu sniedzējiem ir jāpierāda, ka tie ar pienācīgu rūpību nodrošina, ka ar to rīcībā esošajiem datiem saistītās tiesības tiek atbilstoši pārvaldītas.
      4.   LifeWatch ERIC nodrošina, ka lietotāji piekrīt noteikumiem un nosacījumiem, kas reglamentē piekļuvi, un ka ir ieviestas atbilstošas drošības procedūras iekšējai uzglabāšanai un apstrādei.
      5.   LifeWatch ERIC publisko procedūras tādu apsūdzību izmeklēšanas un atrisināšanas procedūras, kas saistītas ar iekšēju profesionālās darbības pārkāpumu, drošības pārkāpumiem vai konfidenciālas informācijas izpaušanu par to rīcībā esošajiem datiem un pakalpojumiem.
      12. pants
      Nodarbinātības politika
      1.   LifeWatch ERIC nediskriminē darbiniekus viņu rases, tautības, reliģijas, dzimuma, vecuma, fiziskas vai garīgas invaliditātes, dzimumorientācijas vai ģimenes stāvokļa vai vecāku statusa dēļ. Šī politika aptver visas darbinieku tiesības, privilēģijas un darbības. LifeWatch ERIC var sākt pozitīvas rīcības politiku, kas saistītas ar darbiniecēm; šim nolūkam Kopsapulce apstiprina pozitīvas rīcības plānu, pirms tiek izsludināti paziņojumi par līgumu slēgšanu ar darbiniekiem.
      2.   Izpilddirektoram ir pilnvaras pārvaldīt personālu, un viņš atbild par darba nosacījumiem un katru personāla atlasei izsludināto amatu, ievērojot Kopsapulces apstiprinātos budžeta ierobežojumus, īstenošanas noteikumus, vadlīnijas un Kopsapulces pieņemtos politikas lēmumus. Ja nav norādīts citādi, izpilddirektors var deleģēt konkrētus pienākumus vienam vai vairākiem Valdes locekļiem.
      3.   LifeWatch ERIC darbības saistībā ar personāla atlasi, intervēšanu, pieņemšanu darbā un paaugstināšanu/pazemināšanu amatā īsteno atbilstīgi 1. punktā norādītajiem principiem un ievēro Kopsapulces apstiprinātajos īstenošanas noteikumos, vadlīnijās vai vispārējās pilnvarās vai politikā noteiktos nodarbinātības principus un ierobežojumus.
      4.   Īstenošanas noteikumos izklāstītās nodarbinātības politikas pamatā ir Kopsapulces apstiprinātie principi un nosacījumi, un tajā ievēro uzņēmējas dalībvalsts piemērojamos tiesību aktus un noteikumus vai tās valsts tiesību aktus, kurā tiek veiktas LifeWatch ERIC darbības.
      13. pants
      Iepirkuma politika un atbrīvojums no nodokļa
      1.   Visi uzaicinājumi uz konkursu tiek publiskoti LifeWatch ERIC tīmekļa vietnē, kā arī dalībnieku un novērotāju valstu teritorijās. LifeWatch ERIC gada darbības ziņojumā ietver paziņojumu par iepirkumiem, par kuriem bijis izsludināts konkurss.
      2.   Kopsapulce apstiprina publiskā iepirkuma īstenošanas noteikumus, kas nosaka minimālo summu, kuru pārsniedzot, līgumus piešķir tikai pēc apspriešanās ar Zinātnisko un tehnisko jautājumu konsultatīvo padomi.
      3.   LifeWatch ERIC iepirkuma politikas pamatā ir pārredzamības, nediskriminēšanas un konkurences principi, tajā ņem vērā vajadzību nodrošināt, ka piedāvājumi atbilst augstākajām tehniskajām, finanšu un piegādes prasībām, un nozarei un pakalpojumu sniedzējiem sniedz iepriekšēju paziņojumu par nepieciešamajām specifikācijām.